KR hélt góðu gengi sínu á útivelli áfram þegar liðið vann KA í Bestu deild karla í fótbolta í gær. Tveir leikir eru í fimmtándu umferð deildarinnar í kvöld.
KR vann deildarleik í fyrsta sinn síðan í lok maí þegar liðið vann 1-0 sigur á KA á Akureyri í gær. Þó liðið hafi haft litla ástæðu til að fagna undanfarið hefur gengi þess verið gott á útivelli í sumar. Liðið hefur leikið sjö útleiki og unnið fjóra þeirra. Gengið hefur ekki verið jafngott á heimavelli. Á Meistaravöllum hefur KR aðeins unnið einu sinni í átta leikjum. Sömu sögu má segja af liðinu síðustu tvö tímabil. Árin 2020 og 2021 vann KR 13 útisigra í 18 leikjum en aðeins sjö heimasigra í 21 leik. KR mætir næst ÍBV á heimavelli en fer svo til Keflavíkur þar á eftir.
Tveir leikir eru á dagskrá bestu deildar karla í kvöld. Valur og FH mætast á Hlíðarenda og Stjarnan og Fram í Úlfarsárdal. Báðir leikir hefjast klukkan 19:15. Ólafur Jóhannesson, þjálfari Vals, mætir FH í fyrsta sinn síðan hann var látinn fara frá félaginu í sumar. Valur er í fimmta sæti með 21 stig en FH er í fallbaráttu. Liðið er í tíunda sæti, einu stigi frá fallsæti.
Heimsleikarnir í Crossfit hefjast í Madison í Wisconsin í Bandaríkjunum í dag þar sem keppt er um titlana hraustasta kona og hraustasti karl heims. Eins og vanalega eru nokkrir Íslendingar meðal keppenda. Þrjár þekktustu konurnar verða þó ekki með í einstaklingskeppninni. Annie Mist Þórisdóttir skipti yfir í liðakeppni fyrir leikana og Katrínu Tönju Davíðsdóttur og Ragnheiði Söru Sigmundsdóttur mistókst að tryggja sér sæti í undankeppninni. Þrír Íslendingar keppa þó í einstaklingsflokki, þau Björgvin Karl Guðmundsson, Þuríður Erla Helgadóttir og Sólveig Sigurðardóttir. Björgvin Karl lenti í fjórða sæti á leikunum í fyrra og er því til alls líklegur.
KR vann langþráðan sigur í Bestu deild karla í gær. Liðið hafði ekki unnið leik síðan í lok maí. 